[pic] | EUROPA-KOMMISSIONEN |

Bruxelles, den 2.8.2010

KOM(2010)417 endelig

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2009/031 DK/Linak, Danmark)

BEGRUNDELSE

Den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver i henhold til punkt 28 mulighed for at anvende Den Europæiske Fond for Tilpasning til Globaliseringen (i det følgende benævnt "EGF") op til et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 8. september 2009 indgav Danmark ansøgning EGF/2009/031 DK/Linak om økonomisk EGF-støtte som følge af 198 afskedigelser i Linak A/S i Danmark.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte efter denne forordning er opfyldt.

RESUMÉ AF ANSØGNINGEN OG ANALYSE

Nøgledata:

EGF-referencenummer EGF/2009/031

Medlemsstat Danmark

Artikel 2 (c)

Berørt virksomhed Linak A/S

NUTS II-region DK03 - Syddanmark

NACE (rev. 2) hovedgruppe Finder ikke anvendelse

Referenceperiode 1/11/2008 – 30/6/2009

Startdato for individualiseret støtte 1/10/2009

Ansøgningsdato 8/9/2009

Afskedigelser i referenceperioden 198

Afskedigede arbejdstagere, der er tiltænkt støtte 139

Individualiserede tilbud: budget i EUR 1 771 544

EGF-implementeringsomkostninger[3]: budget i EUR 95 393

EGF-implementeringsomkostninger i procent 5,1 %

Samlet budget i EUR 1 866 936

EGF-støtte (65 %) i EUR 1 213 508

1. Ansøgningen blev forelagt Kommissionen den 8. september 2009 og suppleret med yderligere oplysninger i tiden frem til den 30. marts 2010.

2. Ansøgningen opfylder betingelserne for anvendelse af EGF i artikel 2, litra c), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Forbindelse mellem afskedigelserne og gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at etablere en forbindelse mellem afskedigelserne og den internationale og økonomiske krise gør de danske myndigheder gældende, at afskedigelserne i Linak A/S er en direkte konsekvens af den pludselige forringelse i efterspørgslen efter mekanisk og elektronisk udstyr som følge af den økonomiske krise og medfølgende recession. De danske myndigheder fremlægger statistisk materiale fra Eurostat, der viser, at den generelt gunstige udvikling i produktionen inden for sektoren "fremstilling af maskiner og udstyr" ændrede sig dramatisk i det fjerde kvartal af 2008 i EU. Der blev således i både Danmark og Tyskland (førende EU-producent) registreret et fald i produktionen på 25 % og derover fra fjerde kvartal 2008 til tredje kvartal 2009.

Nedgangen i produktionen som følge af krisen forværrede en allerede vanskelig situation for virksomheder i denne sektor. Som følge af omkostningspresset fra Asien, hvor prisen på arbejdskraft er betydelig lavere end i EU, har produktionen progressivt bevæget sig ud af EU, herunder Danmark.

Linak A/S var ikke upåvirket af dette omkostningspres. De danske myndigheder erkender, at afskedigelserne i Linak og i andre virksomheder i sektoren ville have fundet sted under alle omstændigheder, men de ville have fordelt sig over en længere periode, og det ville således have været muligt at planlægge og håndtere disse.

Linak A/S er et familieforetagende og offentliggør ikke finansielle oplysninger, men virksomhedens personalechef blev i pressen citeret for at sige, at afskedigelserne var et direkte resultat af de dårlige salgstal. Linak A/S er aktiv inden for samme sektor som Danfosskoncernen, der også afskedigede et betydeligt antal arbejdstagere i samme region som følge af et voldsomt fald i salget på verdensplan.

De danske myndigheder forventer ikke, at ret mange af de tabte arbejdspladser i Linak vil genopstå i Danmark, selv ikke efter krisen. Omkostningspresset i sektoren kombineret med de voksende markeder i Asien og andre ikke-EU-regioner gør, at en eventuel ny produktionskapacitet sandsynligvis vil blive etableret uden for EU.

Dokumentation for antallet af afskedigelser og opfyldelse af kriterierne i artikel 2, litra c)

4. Danmark indsendte denne ansøgning i henhold til interventionskriteriet i artikel 2, litra c), i forordning (EF) nr. 1927/2006, i medfør af hvilken medlemsstaterne under særlige omstændigheder, der er behørigt begrundet af den pågældende medlemsstat, kan indsende en ansøgning om EGF-støtte, selv om de betingelser, der er fastsat i litra a) og b), ikke fuldt ud er opfyldt, når afskedigelserne har en alvorlig indvirkning på beskæftigelsen og den lokale økonomi.

Afskedigelserne i Linak A/S er i tid og sted sammenfaldende med en anden større afskedigelsesbegivenhed, der er genstand for en særskilt EGF-ansøgning (EGF/2009/015 DK/Danfosskoncernen). Sidstnævnte ansøgning vedrører 1 443 afskedigelser i tre beslægtede virksomheder i maskinsektoren i Sønderborg i det sydlige Danmark. Sønderborg er en kommune med omkring 76 000 indbyggere i en forholdsvis isoleret del af Danmark. Afskedigelserne i Linak har fundet sted i samme kommune, på samme tid, og vedrører arbejdstagere i en af de sektorer, hvor Danfosskoncernen var aktiv.

Afskedigelserne i Danfosskoncernen vedrører to forskellige hovedgrupper i NACE rev. 2 (27 og 28), og afskedigelserne hos Linak vedrører hovedgruppe 27 i NACE rev. 2. Det er i henhold til artikel 2 i forordning (EF) nr. 1927/2006 derfor ikke muligt at foretage en kombineret ansøgning for samtlige arbejdstagere.

Konsekvenserne vil være ganske alvorlige for det lokale arbejdsmarked, og mulighederne for de afskedigede arbejdstagere vil være tilsvarende begrænsede. Samlet set vil de to afskedigelsesbegivenheder have en ødelæggende virkning på det lokale arbejdsmarked, hvor arbejdsløsheden er steget med 250 % fra medio 2008 til medio 2009.

De danske myndigheder gør gældende, at sammenfaldet af de to afskedigelsesbegivenheder sætter arbejdstagerne og den pågældende region i en usædvanlig og vanskelig situation, hvorfor nærværende sag (Linak A/S) bør betragtes som en særlig omstændighed.

5. Ansøgningen fraviger kriteriet i artikel 2, litra b), i forordning (EF) nr. 1927/2006, da antallet af afskedigelser ligger under grænseværdien på 500 over den periode på ni måneder, som der stilles krav om i denne artikel. De danske myndigheder gør gældende, at det store antal afskedigelser i den separate EGF-ansøgning vedrørende Danfosskoncernen, hvoraf mange fandt sted i samme NACE 2-hovedgruppe, er bevis på, at denne sektor har været udsat for alvorlige økonomisk forstyrrelser.

6. Ansøgningen vedrører 198 afskedigelser i Linak A/S i perioden fra 1. november 2008 til 30. juni 2009. Antallet af afskedigelser er beregnet i overensstemmelse med artikel 2, stk. 2, andet led, i forordning (EF) nr. 1927/2006.

Ifølge de danske myndigheder er denne ansøgning exceptionel, og den berettiger støtte fra EGF, fordi afskedigelserne har fundet sted i samme sektor, på samme tid og i samme region, som de afskedigelser, der allerede er genstand for en EGF-ansøgning (sag EGF/2009/015 DK/Danfosskoncernen). Det exceptionelle i denne sag består i kombinationen af disse faktorer, der tilsammen stiller de pågældende arbejdstagere og regionen i en usædvanlig og vanskelig situation.

Redegørelse for afskedigelsernes uforudseelighed

7. De danske myndigheder gør gældende, at den internationale økonomiske og finansielle krise forværrede en allerede vanskelig situation for virksomheder i maskinsektoren. Omkostningspresset har medført et pres på virksomheder i højomkostningslande, og den faldende efterspørgsel og således også faldende produktion, der var et resultat af krisen, gav ikke Linak A/S andre muligheder end at lukke tabsgivende produktionsanlæg. Krisens pludselige karakter betød, at det ikke var muligt med det samme at finde andre alternativer, og recessionens omfang betød, at tabene var uholdbare for koncernen.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

8. Ansøgningen vedrører i alt 198 afskedigelser i virksomheden Linak A/S.

De danske myndigheder vurderer, at 70 % af de afskedigede arbejdstagere (139) vil kunne modtage EGF-støtte. De resterende 30 % forventes at kunne finde beskæftigelse på eget initiativ uden EGF-støtte.

9. De arbejdstagere, der tiltænkes støtte, fordeler sig som følger:

Kategori | Antal | Procent |

Mænd | 65 | 46,8 % |

Kvinder | 74 | 53,2 % |

EU-borgere | Finder ikke anvendelse | Finder ikke anvendelse |

Ikke-EU-borgere | Finder ikke anvendelse | Finder ikke anvendelse |

15-24-årige | 23 | 16,5 % |

25-54-årige | 111 | 79,9 % |

Over 54 år | 5 | 3,6 % |

10. Fordelingen på faggrupper er som følger:

Kategori | Antal | Procent |

Eksperter | 11 | 7,9 % |

Teknikere og fagfolk | 17 | 12,2 % |

Anlægs- og maskinoperatører og samlebåndsarbejdere | 111 | 79,9 % |

11. I overensstemmelse med artikel 7 i forordning (EF) nr. 1927/2006 har de danske myndigheder bekræftet, at man på de forskellige stadier af anvendelsen af og specielt adgangen til EGF har ført og fortsat vil føre en politik for ligestilling mellem mænd og kvinder og ikke-forskelsbehandling.

Beskrivelse af det pågældende geografiske område og dets relevante myndigheder og andre interessenter

12. Det pågældende geografiske område er Sønderborg Kommune, der opstod pr. 1. januar 2007 som en sammenlægning af syv tidligere kommuner. Kommunen har 76 647 indbyggere. Geografisk består kommunen af to adskilte landskaber: Øen Als og halvøen Sundeved, der er forbundet via to broer til hovedbyen Sønderborg. På Als er der færgeforbindelse over Lillebælt til Fyn, men hovedfærdselsåren i det sydlige Jylland ligger vest for kommunen. Særligt det nordlige Als, hvor Linak har hovedsæde, er afsides beliggende. Fra Sønderborg by er der ad landevej kun 30 km til den tyske grænse, og en del af kommunen ligger på nordsiden af Flensborg Fjord, med en kort sejlafstand til den sydlige side, som ligger i Tyskland. Kommunen er således en del af grænseregionen. Det nordlige Schleswig-Holstein, som området grænser op til, er imidlertid ikke en vækstregion i Tyskland. Faktisk har der i det seneste årti været en betydelig indpendling af arbejdskraft til det sydlige Jylland fra Tyskland.Hvis der ikke var opstået en klynge af mekatroniske virksomheder omkring Danfoss, ville særligt Als uden tvivl have fået karakter af randområde, som det for eksempel er tilfældet med de nærliggende områder på det sydlige Fyn og det sydfynske øhav.Området er præget af en relativt høj gennemsnitsalder, og prognoserne for befolkningsudviklingen peger på et fald i det næste årti – uden at effekterne af den pludselige lavkonjunktur er forsøgt indregnet.Selv om det gennemsnitlige teoretiske og praktiske uddannelsesniveau er rimeligt, er området også præget af, at en betydelig del af befolkningen har haft beskæftigelse som ufaglærte industriarbejdere. Det er i vid udstrækning denne befolkningsgruppe, som nu rammes af globaliseringen.

13. De vigtigste berørte parter omfatter Sønderborg Kommune og Region Syddanmark.

Redegørelse for afskedigelsernes forventede virkning på beskæftigelsessituationen på lokalt, regionalt og nationalt plan

14. Jern- og metalindustrien i Sønderborg Kommune står for omkring 25 % af alle kommunens arbejdspladser. I de første ni måneder af 2009 er den registrerede ledighed steget med mere end 300 %, og der blev i jern- og metalindustrien samtidig afskediget over 1 600 medarbejdere.

15. De danske myndigheder har fremlagt dokumentation for, at stigningen i arbejdsløsheden i Sønderborg har været større end på landsplan i perioden fra medio 2008 til medio 2009. I denne periode steg antallet af ubeskæftigede arbejdstagere i Sønderborg med omkring 250 %.

16. Med omkring 15 % af arbejdsstyrken var maskinsektoren den største enkeltstående sektoraktivitet i området, og de tabte arbejdspladser i Linak A/S vil ikke blive absorberet af andre virksomheder. Uden omskoling vil de ledige arbejdstagere have svært ved at finde anden beskæftigelse. Særligt relevant i dette tilfælde er det forhold, at andre store arbejdsgivere i sektoren i Sønderborg også har afskediget et betydeligt antal arbejdstagere. Arbejdstagernes muligheder for at finde beskæftigelse i sektoren er således meget begrænsede.

Oplysninger om den samordnede pakke af individualiserede tilbud, der søges om støtte til, og et overslag over omkostningerne, herunder oplysninger om komplementariteten med foranstaltninger, der finansieres af strukturfondene

17. De danske myndigheder foreslår en række foranstaltninger til støtte for de ledige arbejdstagere, der er bygget op omkring tre indsatsområder, der følger efter en indledende fase bestående af erhvervsvejledning og udredning: uddannelse og erhvervsuddannelse, beskæftigelsesincitamenter og incitamenter til at starte egen virksomhed. Foranstaltningerne er udarbejdet under hensyntagen til arbejdstagernes uddannelsesniveau, deres mobilitet samt nuværende og forventede beskæftigelsesmuligheder i regionen. Selv om alle de arbejdstagere, der er tiltænkt støtte, vil deltage i den indledende erhvervsvejlednings- og udredningsfase, kan andre foranstaltninger være rettet mod et mindre antal arbejdstagere, hvoraf nogle i givet fald vil kunne drage fordel af mere end én foranstaltning.

18. Der gennemføres en indledende erhvervsvejlednings- og udredningsfase for at finde de bedste muligheder for hver arbejdstager individuelt. Hver arbejdstager, der er tiltænkt støtte, tilbydes et basiskursus for at identificere vedkommendes færdigheder og finde de mest egnede aktive arbejdsmarkedsforanstaltninger. Det vurderes, at 70 % af de ledige arbejdstagere vil gøre brug af denne foranstaltning, der forventes at koste 3 356 EUR pr. arbejdstager.

19. Indsatsområdet "uddannelse og erhvervsuddannelse" omfatter fem forskellige foranstaltninger:1) Supplerende erhvervsuddannelse i oplevelseserhverv . Målgruppen for dette initiativ forventes at være 18 arbejdstagere, primært med et lavt uddannelsesniveau, og det forventes at koste 6 644 EUR pr. arbejdstager. Foranstaltningen har til formål at forsyne arbejdstagerne med færdigheder, der kan benyttes inden for regionens voksende turistsektor, herunder reklame, marketing, branding, uddannelse i service og servicebegrebet samt virksomhedsledelse.2) Supplerende erhvervsuddannelse i energiteknologi . Fordi der er fokus på bæredygtighed, forventes der en efterspørgsel efter faglært arbejdskraft fra små, mellemstore og store virksomheder i regionen. Det foreslås i samarbejde med de eksisterende arbejdsgivere i regionen at uddanne omkring 12 arbejdstagere, primært med et lavt uddannelsesniveau, for at få adgang til denne sektor. De forventede omkostninger er på 6 644 EUR pr. arbejdstager.3) Tiltrække og fastholde unge i uddannelse . Sønderborgområdet er karakteriseret ved at have en meget stor ungegruppe uden uddannelse. Der er taget mange initiativer til at afhjælpe dette, men de har ikke haft den ønskede effekt. Denne foranstaltning har til formål at få yngre ledige arbejdstagere tilbage i et uddannelsesforløb, hvor der kræves ekstra støtte, herunder vejledning og materiel og økonomisk støtte for at fremme overgangen fra arbejde til uddannelse. Det vurderes, at 18 arbejdstagere med et lavt uddannelsesniveau vil drage fordel af denne foranstaltning, der forventes at koste 6 711 EUR pr. arbejdstager.4) Uddannelse og erhvervsuddannelse i virksomhedsdrift . Det vurderes, at 9 arbejdstagere, primært med et lavt uddannelsesniveau, vil få tilbudt uddannelse inden for virksomhedsledelse, herunder regnskabsvæsen, planlægning, kommunikation og strategisk styring. Denne uddannelse vil kombinere teori og praktiske eksempler (on-the-job). De forventede omkostninger er på 7 114 EUR pr. arbejdstager.5) Supplerende almen uddannelse . Det vurderes, at 48 af de ældre arbejdstagere (40-60 år) med et meget lavt uddannelsesniveau vil få tilbudt supplerende almen undervisning inden for områder som læsning, skrivning og matematik for at give dem mulighed for at drage fordel af andre uddannelsesmuligheder. Omkostningerne pr. arbejdstager forventes at blive 5 302 EUR.

20. Indsatsområdet "beskæftigelsesincitamenter" omfatter tre separate foranstaltninger:1) Incitamenter til ældre, der vil skifte erhverv . Denne foranstaltning har til formål at få ældre arbejdstagere (40-60 år), der har arbejdet i metalsektoren, til at forsøge at få arbejde i andre sektorer. I erkendelse af, at metalsektoren i regionen ikke inden for den nærmeste fremtid vil komme op på fuld styrke, er det nødvendigt at hjælpe disse arbejdstagere med at flytte til andre sektorer. Denne foranstaltning vil omfatte vejledning og støtte til mobilitet og forventes at vedrøre omkring 12 arbejdstagere til en forventet pris på 4 952 EUR pr. arbejdstager.2) Praktik og mentorordning . Det forventes, at omkring 36 af de yngre arbejdstagere med et lavt uddannelsesniveau vil udnytte muligheden for praktikophold og mentoring i tæt samarbejde med regionens erhvervsliv, som har gode resultater med at rekruttere personale fra andre sektorer. De forventede omkostninger er på 5 161 EUR pr. arbejdstager. Formålet er at sikre, at disse arbejdstagere bevarer deres tilknytning til arbejdsmarkedet og fremme deres tilbagekomst til arbejdsmarkedet så hurtigt som muligt.3) Virksomhedsforlagt undervisning . For hurtigst mulig at få de ledige arbejdstagere tilbage på arbejdsmarkedet tilbydes der med denne foranstaltning jobtræning, især i små og mellemstore virksomheder, med særlig fokus på de færdigheder, som de pågældende virksomheder har brug for. Det vurderes, at omkring 36 ledige arbejdstagere vil gøre brug af denne foranstaltning, der forventes at koste 5 772 EUR pr. arbejdstager.

21. Indsatsområdet "incitamenter til at starte egen virksomhed" indeholder tre separate foranstaltninger, der alle primært henvender sig til de ældre arbejdstagere med et lavt uddannelsesniveau blandt de afskedigede:1) Økonomisk støtte til personer, der starter virksomhed inden for væksterhvervene . Der vil blive tilbudt økonomisk støtte i form af afdragsfrie lån til ledige arbejdstagere, der starter nye virksomheder i vækstindustrier, f.eks. fritid og velvære. Det forventes, at 6 personer vil drage fordel af denne foranstaltning. Der vil blive givet økonomisk støtte, hvis den ledige arbejdstager ansætter personale i sin nye virksomhed. Det gennemsnitlige lån pr. iværksætter forventes at blive på omkring 26 846 EUR.2) Løbende rådgivning og mentoring for iværksættere . For at hjælpe nye iværksættere med at klare sig igennem, indeholder denne foranstaltning et tilbud om løbende rådgivning og mentoring. 9 personer forventes at ville drage nytte af denne foranstaltning, der vurderes at koste omkring 4 027 EUR pr. arbejdstager. Hver iværksætter vil få tildelt en mentor med viden om sektoren, der regelmæssigt rådgiver iværksætteren. Det er planlagt, at mentorordningen skal løbe i 1 år. Samtidig er det også målet, at der skal oprettes netværksgrupper inden for nuværende og potentielle væksterhverv, hvor nye iværksættere kan mødes, udveksle synspunkter og samarbejde.3) Støtte til reklame og branding af vækstiværksættere . Formålet med denne foranstaltning er at tilbyde professionel rådgivning fra et reklamebureau om branding og reklame for nystartede virksomheder. Det vurderes, at omkring 2 ledige arbejdstagere vil gøre brug af dette initiativ, der skal køre i 6 måneder og forventes at koste 8 054 EUR pr. arbejdstager.

22. De EGF-implementeringsomkostninger, der er medtaget i ansøgningen i overensstemmelse med artikel 3 i forordning (EF) nr. 1927/2006, dækker forberedelser, forvaltning og kontrolaktiviteter samt oplysning og publicitet.

23. De individualiserede tilbud, der forelægges af de danske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De danske myndigheder anslår de samlede omkostninger til disse tilbud til 1 771 544 EUR og EGF-implementeringsomkostningerne til 95 393 EUR (5,1 % af det samlede beløb). Der anmodes om et EGF-bidrag på i alt 1 213 508 EUR (65 % af de samlede omkostninger).

Foranstaltninger | Anslået antal arbejdstagere, som er tiltænkt støtte | Anslåede omkostninger pr. arbejdstager, som er tiltænkt støtte (i EUR) | Samlede omkostninger (Globalise-ringsfonden og national medfinansie-ring) (i EUR) |

Individualiserede tilbud (artikel 3, stk. 1, i forordning (EF) nr. 1927/2006) |

Erhvervsvejledning og udredning | 139 | 3 356 | 466 443 |

Uddannelse og erhvervsuddannelse |

Supplerende erhvervsuddannelse i oplevelseserhverv | 18 | 6 644 | 119 597 |

Supplerende erhvervsuddannelse i energiteknologi | 12 | 6 644 | 79 732 |

Tiltrække og fastholde unge i uddannelse | 18 | 6 711 | 120 805 |

Uddannelse og erhvervsuddannelse i virksomhedsdrift | 9 | 7 114 | 64 027 |

Supplerende almen uddannelse | 48 | 5 302 | 254 497 |

Beskæftigelsesincitamenter |

Incitamenter til ældre, der vil skifte erhverv | 12 | 4 953 | 59 436 |

Praktik og mentorordning | 36 | 5 161 | 185 799 |

Virksomhedsforlagt undervisning | 36 | 5 772 | 207 785 |

Incitamenter til at starte egen virksomhed |

Økonomisk støtte til personer, der starter virksomhed inden for væksterhvervene | 6 | 26 846 | 161 074 |

Løbende rådgivning og mentoring for iværksættere | 9 | 4 027 | 36 242 |

Støtte til reklame og branding af vækstiværksættere | 2 | 8 054 | 16 107 |

Subtotal - individualiserede tilbud | 1 771 544 |

EGF-implementeringsomkostninger (artikel 3, stk. 3, i forordning (EF) nr. 1927/2006) |

Forberedelser | 14 309 |

Forvaltning | 47 696 |

Oplysning og publicitet | 14 309 |

Kontrolaktiviteter | 19 079 |

Subtotal – EGF-implementeringsomkostninger | 95 393 |

Anslåede samlede omkostninger | 1 866 936* |

EGF-bidrag (65 % af de samlede omkostninger) | 1 213 508 |

[* det samlede tal går ikke lige op på grund af afrunding]

24. De danske myndigheder bekræfter, at de ovenfor beskrevne foranstaltninger supplerer foranstaltninger, hvortil der modtages støtte gennem strukturfondene.

Datoen/datoerne for iværksættelse eller planlagt iværksættelse af individualiserede tilbud til de berørte arbejdstagere

25. Danmark iværksatte den 1. oktober 2009 de individualiserede tilbud til de berørte arbejdstagere, som er omfattet af den samordnede pakke, som EGF er blevet foreslået til medfinansiering. Denne dato markerer således begyndelsen af støtteberettigelsesperioden for den støtte, som EGF måtte yde.

Procedurer for høring af arbejdsmarkedets parter

26. Region Syddanmark og Sønderborg Kommune har udarbejdet ansøgningen i fællesskab. I forbindelse med dette arbejde er en række sociale parter, herunder erhvervsforeninger, fagforeninger og uddannelsesinstitutioner, blevet involveret. Der er også blevet afholdt en offentlig høring om sagen. Denne blev annonceret i den lokale og regionale presse, og alle interesserede havde adgang.

27. De danske myndigheder har bekræftet, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

28. Med hensyn til de kriterier, der er fastsat i artikel 6 i forordning (EF) nr. 1927/2006, kunne de danske myndigheder i deres ansøgning:

29. bekræfte, at den økonomiske EGF-støtte ikke erstatter foranstaltninger, som det påhviler virksomhederne at gennemføre i henhold til national lovgivning eller kollektive aftaler

30. godtgøre, at de påtænkte foranstaltninger er støtte til individuelle arbejdstagere og ikke skal anvendes til omlægning af virksomheder eller sektorer

31. bekræfte, at de under pkt. 17-24 omhandlede støtteberettigede aktioner ikke modtager støtte under andre af Fællesskabets finansielle instrumenter.

Forvaltnings- og kontrolsystemer

32. De danske myndigheder har meddelt Kommissionen, at den økonomiske støtte vil blive forvaltet og kontrolleret af de samme organer som dem, der forvalter og kontrollerer Den Europæiske Socialfond i Danmark.

Finansiering

33. På grundlag af ansøgningen fra Danmark beløber den foreslåede EGF-støtte til den samordende pakke af individualiserede tilbud sig til 1 213 508 EUR, hvilket svarer til 65 % af de samlede omkostninger. Den tildeling fra fonden, som Kommissionen foreslår, er baseret på oplysninger fra Danmark.

34. Under hensyn til den maksimale økonomiske EGF-støtte i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under udgiftsområde 1a i den finansielle ramme.

35. Efter fratrækning af det foreslåede støttebeløb vil der fortsat være over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

36. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

37. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2010, jf. punkt 28 i den interinstitutionelle aftale af 17. maj 2006.

Kilde til betalingsbevillinger

38. Det kan på det nuværende gennemførelsesstade forventes, at de betalingsbevillinger, der er tilgængelige under budgetpost 01.04 05 "Færdiggørelse af program for virksomheder: forbedring af de finansielle betingelser for små og mellemstore virksomheder" i 2010 ikke vil blive anvendt fuldt ud i år.Betalingsbevillinger overføres til forvaltningskonti, således som det kræves for at sikre, at Den Europæiske Investeringsfond til enhver tid er i stand til at foretage udbetalinger til de kreditformidlende organer.Den finansielle krise har haft betydelige konsekvenser for udbetalingen af finansielle instrumenter, særlig for så vidt angår risikokapital. I henhold til Den Europæiske Sammenslutning af Ventureselskaber (EVCA) blev investeringer og afhændelser mere end halveret i perioden fra 2007 til 2009 i forhold til situationen forud for krisen. Denne udvikling har også en betydelig indvirkning på prognoserne for udbetalinger i 2010.Som følge af ovenstående vil de betalingsbevillinger, der er planlagt for 2010-budgettet, ikke alle blive nødvendige i 2010. Der kan derfor stilles et beløb på 1 213 508 til rådighed til overførsel.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2009/031 DK/Linak, Danmark)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[4], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[5], særlig artikel 12, stk. 3,

under henvisning til forslag fra Europa-Kommissionen[6] og

ud fra følgende betragtninger:

(1) Den Europæiske Fond for Tilpasning til Globaliseringen blev oprettet med henblik på at yde supplerende støtte til arbejdstagere, der bliver afskediget som følge af gennemgribende strukturelle ændringer i verdenshandelsmønstrene på grund af globaliseringen, og at hjælpe dem med at vende tilbage til arbejdsmarkedet.

(2) Anvendelsesområdet for Globaliseringsfonden blev udvidet for ansøgninger indgivet fra den 1. maj 2009, så det også kom til at omfatte støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende Globaliseringsfonden inden for et årligt loft på 500 mio. EUR.

(4) Danmark fremsendte en ansøgning om anvendelse af fonden i forbindelse med afskedigelser i Linak A/S. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 1 213 508 EUR.

(5) Der bør derfor som følge af Danmarks ansøgning ydes støtte fra Globaliseringsfonden -

VEDTAGET DENNE AFGØRELSE:

Artikel 1

I forbindelse med Den Europæiske Unions almindelige budget for regnskabsåret 2010 stilles der fra Den Europæiske Fond for Tilpasning til Globaliseringen et beløb på 1 213 508 EUR i forpligtelses- og betalingsbevillinger til rådighed.

Artikel 2

Denne afgørelse offentliggøres i Den Europæiske Unions Tidende .

Udfærdiget i […], den […].

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i Rådets forordning (EF) nr. 1927/2006.

[4] EUT C 139 af 14.6.2006, s. 1.

[5] EUT L 406 af 30.12.2006, s. 1.

[6] EUT C […] af […], s. […].